તમે તક મળે ત્યારે એક બાબતનું અવલોકન કરજો. કોઈ આશ્રમમાં જવાનું બને ત્યારે બાવાજીનાં ચરણોમાં વાંસડાની જેમ ભોંય પર પડનારા ભક્તો, જો તમે પણ એ જ રીતે ભોંય પર પડીને બાવાજીનો આદર ન કરો, તો તમારી સામે એવા ડોળા કાઢી કાઢીને જુએ છે જાણે તમે કોઈક બીજા ગ્રહના માનવી ન હો? આવા આંધળા ભક્તોને ખાસ કહેવાનું કે શ્રદ્ધા યસ, અંધશ્રદ્ધા નો. આપણા દેશનું વાતાવરણ જ એવું છે, જેમાં અંધશ્રદ્ધામાં ડૂબેલા રાજકારણીઓ અને નેતાઓ બાવાજીને આડકતરી રીતે ટેસ્ટીમોનિઅલ આપતાં હોય છે. આસારામને ત્યાં જનારાઓમાં કોઈ પણ પક્ષનો નેતા બાકાત ન હતો. રાજકારણીઓને આસારામના મૂર્ખમંડળના ઢગલેઢગલા વોટ્સની લાલચ હોય છે. આવી લાલચ એ જ બાવાજીનું સ્ટેપલ ફૂડ ગણાય.